CELEX: 32014R1142
Language: fi
Date: 2014-10-22 00:00:00
Title: Euroopan parlamentin ja neuvoston asetus (EU, Euratom) N:o 1142/2014, annettu 22 päivänä lokakuuta 2014 , asetuksen (EU, Euratom) N:o 966/2012 muuttamisesta Euroopan tason poliittisten puolueiden rahoituksen osalta

4.11.2014   
            
            
               FI
            
            
               Euroopan unionin virallinen lehti
            
            
               L 317/28
            
         EUROOPAN PARLAMENTIN JA NEUVOSTON ASETUS (EU, EURATOM) N:o 1142/2014,
   annettu 22 päivänä lokakuuta 2014,
   asetuksen (EU, Euratom) N:o 966/2012 muuttamisesta Euroopan tason poliittisten puolueiden rahoituksen osalta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 322 artiklan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottavat huomioon tilintarkastustuomioistuimen lausunnon (1),
   noudattavat tavallista lainsäätämisjärjestystä (2),
   sekä katsovat seuraavaa:
   
               (1)
            
            
               Euroopan tason poliittiset puolueet ovat tärkeä yhdentymistä edistävä tekijä unionissa.
            
         
               (2)
            
            
               Euroopan unionista tehdyn sopimuksen 10 artiklassa ja Euroopan unionin perusoikeuskirjan 12 artiklan 2 kohdassa todetaan, että Euroopan tason poliittiset puolueet myötävaikuttavat eurooppalaisen poliittisen tietoisuuden muodostumiseen ja unionin kansalaisten poliittisen tahdon ilmaisemiseen.
            
         
               (3)
            
            
               Euroopan parlamentti ja neuvosto hyväksyivät 4 päivänä marraskuuta 2003 asetuksen (EY) N:o 2004/2003 Euroopan tason poliittisia puolueita ja niiden rahoitusta koskevista säännöistä (3).
            
         
               (4)
            
            
               Saatujen kokemusten perusteella Euroopan parlamentti on Euroopan tason poliittisia puolueita ja niiden rahoitusta koskevista säännöistä annetun asetuksen (EY) N:o 2004/2003 soveltamisesta 6 päivänä huhtikuuta 2011 antamassaan päätöslauselmassa (4) ehdottanut useita parannuksia Euroopan tason poliittisten puolueiden ja säätiöiden rahoitukseen.
            
         
               (5)
            
            
               Euroopan parlamentti ja neuvosto hyväksyivät 22 päivänä lokakuuta 2014 asetuksen (EU, Euratom) N:o 1141/2014 (5), jolla kumotaan asetus (EY) N:o 2004/2003 ja vahvistetaan uudet säännöt, jotka koskevat muun muassa Euroopan tason poliittisten puolueiden ja Euroopan tason poliittisten säätiöiden rahoitusta, erityisesti siltä osin kuin on kyse rahoituksen myöntämisedellytyksistä, rahoituksen myöntämisestä ja jakamisesta, lahjoituksista ja rahoituksesta, Euroopan parlamentin vaaleihin liittyvien kampanjoiden rahoituksesta, korvattavista menoista, rahoituksen käyttöä koskevasta kiellosta, kirjanpidosta, raportoinnista ja tilintarkastuksesta, toteuttamisesta ja valvonnasta, seuraamuksista, yhteistyöstä Euroopan tason poliittisista puolueista ja säätiöistä vastaavan viranomaisen, Euroopan parlamentin tulojen ja menojen hyväksyjän sekä jäsenvaltioiden välillä ja avoimuudesta.
            
         
               (6)
            
            
               Euroopan parlamentin ja neuvoston asetukseen (EU, Euratom) N:o 966/2012 (6), jäljempänä ’varainhoitoasetus’, olisi sisällyttävä säännöt, jotka koskevat Euroopan tason poliittisille puolueille Euroopan unionin yleisestä talousarviosta myönnettäviä rahoitusosuuksia siten kuin asetuksessa (EU, Euratom) N:o 1141/2014 on edellytetty. Säännöissä olisi sallittava Euroopan tason poliittisille puolueille aiempaa enemmän joustoa näiden rahoitusosuuksien käyttöä koskevien määräaikojen suhteen niiden toiminnan luonteen edellyttämällä tavalla.
            
         
               (7)
            
            
               Varainhoitoasetuksen 125 artiklan 6 kohdan mukainen järjestelmä Euroopan tason poliittisten puolueiden rahoittamiseksi toiminta-avustuksella ei sovellu puolueiden tarpeisiin, eikä varsinkaan velvoite toimittaa vuotuinen työohjelma, jota ei vaadita jäsenvaltioiden lainsäädännössä. Tämän vuoksi Euroopan tason poliittisten puolueiden saama rahoitustuki olisi järjestettävä erityisenä rahoitusosuutena, jotta voidaan vastata Euroopan tason poliittisten puolueiden erityistarpeisiin. Koska Euroopan tason poliittisiin säätiöihin sovelletaan edelleen avustuksia koskevia varainhoitoasetuksen säännöksiä, olisi oltava mahdollista soveltaa niihin varainhoitoasetuksen 125 artiklan 6 kohdassa tällä hetkellä säädettyä mahdollisuutta siirtää rajoitettu osuus seuraavalle vuodelle kolmeksi kuukaudeksi.
            
         
               (8)
            
            
               Vaikka rahoitustukea myönnetään ilman, että vaaditaan vuotuista työohjelmaa, Euroopan tason poliittisten puolueiden olisi osoitettava jälkikäteen, että unionin rahoitusta on käytetty moitteettomasti. Toimivaltaisen tulojen ja menojen hyväksyjän olisi erityisesti todennettava, onko rahoituksella katettu rahoituksen suorittamispyynnössä tarkoitetut korvattavat menot tässä asetuksessa säädetyissä määräajoissa. Euroopan tason poliittisille puolueille myönnetyt rahoitusosuudet olisi käytettävä niiden myöntämistä seuraavan varainhoitovuoden loppuun mennessä, minkä jälkeen toimivaltaisen tulojen ja menojen hyväksyjän olisi perittävä takaisin rahoituksesta mahdollisesti käyttämättä jäänyt osa.
            
         
               (9)
            
            
               Euroopan tason poliittisten puolueiden toimintakustannusten rahoittamiseen myönnettyä unionin rahoitusta ei saisi käyttää muihin tarkoituksiin kuin niihin, jotka on vahvistettu asetuksessa (EU, Euratom) N:o 1141/2014, eikä varsinkaan muiden yhteisöjen, kuten kansallisten poliittisten puolueiden, rahoittamiseen suoraan tai välillisesti. Euroopan tason poliittisten puolueiden olisi käytettävä rahoitusosuudet tietyn prosenttimäärän maksamiseen juoksevista ja tulevista menoista eikä ennen rahoitusta koskevan hakemuksen jättämistä syntyneiden menojen tai velkojen maksamiseen.
            
         
               (10)
            
            
               Rahoitusosuuksien myöntämistä olisi myös yksinkertaistettava, ja se olisi mukautettava Euroopan tason poliittisten puolueiden erityispiirteisiin, erityisesti jättämällä pois valintaperusteet, vahvistamalla yksi täysimääräinen ennakkomaksu yleiseksi säännöksi ja ottamalla käyttöön mahdollisuus käyttää kertakorvauksia, kiinteän prosenttimäärän mukaista rahoitusta ja yksikkökustannuksiin perustuvia korvauksia.
            
         
               (11)
            
            
               Unionin yleisestä talousarviosta maksettavat rahoitusosuudet olisi keskeytettävä, niitä olisi pienennettävä tai ne olisi lopetettava, jos Euroopan tason poliittiset puolueet rikkovat asetuksessa (EU, Euratom) N:o 1141/2014 säädettyjä velvoitteita.
            
         
               (12)
            
            
               Seuraamukset, jotka perustuvat sekä varainhoitoasetukseen että asetukseen (EU, Euratom) N:o 1141/2014, olisi määrättävä johdonmukaisesti, ja niissä olisi noudatettava ne bis in idem -periaatetta. Asetuksen (EU, Euratom) N:o 1141/2014 mukaisesti varainhoitoasetuksen mukaisia hallinnollisia ja/tai taloudellisia seuraamuksia ei saa määrätä sellaisessa tapauksessa, jossa seuraamuksia on jo määrätty asetuksen (EU, Euratom) N:o 1141/2014 perusteella.
            
         
               (13)
            
            
               Varainhoitoasetus olisi sen vuoksi muutettava tämän mukaisesti,
            
         OVAT HYVÄKSYNEET TÄMÄN ASETUKSEN:
   1 artikla
   Muutetaan asetus (EU, Euratom) N:o 966/2012 seuraavasti:
   
               1)
            
            
               Lisätään 121 artiklan 2 kohtaan alakohta seuraavasti:
               
                           ”j)
                        
                        
                           toisen osan VIII osastossa tarkoitetut Euroopan tason poliittisille puolueille myönnetyt rahoitusosuudet.”
                        
                     
         
               2)
            
            
               Muutetaan 125 artikla seuraavasti:
               
                           a)
                        
                        
                           kumotaan 3 kohdan toinen alakohta;
                        
                     
                           b)
                        
                        
                           korvataan 6 kohta seuraavasti:
                           ”6.   Jos Euroopan parlamentin ja neuvoston asetuksessa (EU, Euratom) N:o 1141/2014 (7) tarkoitetun Euroopan tason poliittisen säätiön tulot ylittävät menot sen varainhoitovuoden lopussa, jolle se sai toiminta-avustuksen, se osuus tästä ylijäämästä, joka vastaa enintään 25:tä prosenttia tämän vuoden kokonaistuloista, voidaan tämän artiklan 4 kohdassa säädetystä voiton tuottamisen kieltävästä periaatteesta poiketen siirtää seuraavalle vuodelle sillä edellytyksellä, että se käytetään kyseisen seuraavan vuoden ensimmäisen vuosineljänneksen kuluessa.
                        
                     
         
               3)
            
            
               Lisätään toiseen osaan osasto seuraavasti:
               ”VIII   OSASTO
               
                  RAHOITUSOSUUDET EUROOPAN TASON POLIITTISILLE PUOLUEILLE
               
               204 a artikla
               Yleiset säännökset
               1.   Tässä asetuksessa Euroopan tason poliittisilla puolueilla tarkoitetaan yhteisöjä, jotka on rekisteröity Euroopan tason poliittisiksi puolueiksi asetuksen (EU, Euratom) N:o 1141/2014 mukaisesti.
               2.   Euroopan tason poliittisille puolueille voidaan asetuksen (EU, Euratom) N:o 1141/2014 mukaisesti myöntää talousarviosta suoraa rahoitusta, koska ne myötävaikuttavat eurooppalaisen poliittisen tietoisuuden muodostumiseen ja unionin kansalaisten poliittisen tahdon ilmaisemiseen.
               204 b artikla
               Periaatteet
               1.   Rahoitusosuuksia saa käyttää vain korvaamaan asetuksen (EU, Euratom) N:o 1141/2014 17 artiklan 4 kohdassa säädetty prosenttiosuus Euroopan tason poliittisten puolueiden toimintakustannuksista, jotka liittyvät suoraan kyseisten puolueiden tavoitteisiin ja jotka on määritetty kyseisen asetuksen 17 artiklan 5 kohdassa ja 21 artiklassa.
               2.   Rahoitusosuuksia voidaan käyttää korvaamaan Euroopan tason poliittisten puolueiden tekemiin sopimuksiin liittyviä menoja edellyttäen, että sopimuksia tehtäessä ei ole esiintynyt eturistiriitoja.
               3.   Rahoitusosuuksia ei saa käyttää minkään suoran tai välillisen henkilökohtaisen edun myöntämiseen käteisenä tai luontoisetuna Euroopan tason poliittisen puolueen yksittäiselle jäsenelle tai henkilöstön jäsenelle. Rahoitusosuuksia ei saa käyttää suoraan eikä välillisesti kolmansien osapuolten, kuten kansallisten poliittisten puolueiden tai Euroopan taikka kansallisen tason poliittisten säätiöiden, toiminnan rahoittamiseen avustuksina, lahjoituksina, lainoina tai muina vastaavina sopimuksina. Rahoitusosuuksia ei saa käyttää mihinkään asetuksen (EU, Euratom) N:o 1141/2014 22 artiklassa poissuljettuun tarkoitukseen.
               4.   Rahoitusosuuksiin sovelletaan avoimuuden ja tasavertaisen kohtelun periaatteita asetuksessa (EU, Euratom) N:o 1141/2014 vahvistettujen kriteerien mukaisesti.
               5.   Euroopan parlamentti myöntää rahoitusosuudet vuosittain, ja ne julkistetaan tämän asetuksen 35 artiklan 2 kohdan ja asetuksen (EU, Euratom) N:o 1141/2014 32 artiklan 1 kohdan mukaisesti.
               6.   Euroopan tason poliittiset puolueet, jotka saavat rahoitusosuuden, eivät saa suoraan eivätkä välillisesti saada muuta rahoitusta talousarviosta. Erityisesti on kiellettyä tehdä lahjoituksia Euroopan parlamentin poliittisten ryhmien talousarvioista. Menoeriä ei saa missään tapauksessa rahoittaa kahdesti talousarviosta.
               204 c artikla
               Talousarviota koskevat seikat
               Rahoitusosuudet maksetaan Euroopan parlamenttia koskevasta talousarvion pääluokasta. Asetuksen (EU, Euratom) N:o 1141/2014 23 artiklassa tarkoitettuja riippumattomia ulkopuolisia tarkastuselimiä tai asiantuntijoita varten varatut määrärahat otetaan suoraan Euroopan parlamentin talousarvioon.
               204 d artikla
               Rahoituksen suorittamispyynnöt
               1.   Rahoitusosuudet myönnetään rahoituksen suorittamispyynnön perusteella; pyyntö julkaistaan kunakin vuonna ainakin Euroopan parlamentin verkkosivustolla.
               2.   Euroopan tason poliittiselle puolueelle voidaan myöntää vain yksi rahoitusosuus vuodessa.
               3.   Euroopan tason poliittinen puolue voi saada rahoitusosuuden vain, jos se hakee rahoitusta rahoituksen suorittamispyynnössä vahvistettujen ehtojen mukaisesti.
               4.   Rahoituksen suorittamispyynnössä määritetään rahoituskelpoisuusperusteet, jotka hakijan on täytettävä, sekä poissulkemisperusteet.
               5.   Rahoituksen suorittamispyynnössä määritetään ainakin sellaisen menon luonne, joka voidaan korvata rahoitusosuudella.
               6.   Rahoituksen suorittamispyynnössä vaaditaan alustava talousarvio.
               204 e artikla
               Rahoituksen myöntämismenettely
               1.   Rahoitusosuuksia koskevat hakemukset on jätettävä asianmukaisesti määräajassa kirjallisina, tarvittaessa suojatussa sähköisessä muodossa.
               2.   Rahoitusosuuksia ei saa myöntää hakijoille, jotka rahoituksen myöntämismenettelyn aikaan ovat jossakin 106 artiklan 1 kohdassa, 107 artiklassa tai 109 artiklan 1 kohdan a alakohdassa tarkoitetuista tilanteista ja jotka on merkitty 108 artiklassa tarkoitettuun poissulkemisia koskevaan keskustietokantaan.
               3.   Hakijoita on vaadittava vahvistamaan, että mikään 2 kohdassa tarkoitetuista tilanteista ei koske niitä.
               4.   Rahoitusosuudet myönnetään rahoitusosuutta koskevalla sopimuksella tai päätöksellä, siten kuin rahoituksen suorittamispyynnössä vahvistetaan.
               5.   Toimivaltaista tulojen ja menojen hyväksyjää voi avustaa komitea, joka arvioi ja vahvistaa rahoitusta koskevan sopimuksen tai päätöksen. Toimivaltainen tulojen ja menojen hyväksyjä määrittää tällaisen komitean kokoonpanoa, nimittämistä ja toimintaa koskevat säännöt sekä säännöt eturistiriitojen estämiseksi ottaen asianmukaisesti huomioon avoimuuden ja tasapuolisen kohtelun periaatteet.
               204 f artikla
               Arviointimenettely
               1.   Hakemukset valitaan asetuksessa (EU, Euratom) N:o 1141/2014 vahvistettujen myöntämisperusteiden perusteella niiden hakemusten joukosta, jotka ovat rahoituskelpoisuus- ja poissulkemisperusteiden mukaisia.
               2.   Rahoituskelpoisuusperusteissa määritetään edellytykset, joiden täyttyessä hakija voi saada rahoitusosuuden asetuksessa (EU, Euratom) N:o 1141/2014 säädettyjen sääntöjen mukaisesti.
               3.   Hakemuksia koskevassa toimivaltaisen tulojen ja menojen hyväksyjän päätöksessä on mainittava ainakin seuraavat:
               
                           a)
                        
                        
                           päätöksen kohde ja rahoitusosuuden kokonaismäärä;
                        
                     
                           b)
                        
                        
                           valittujen hakijoiden nimet ja hyväksytyt määrät;
                        
                     
                           c)
                        
                        
                           hylättyjen hakijoiden nimet ja hylkäämiseen johtaneet syyt.
                        
                     4.   Toimivaltainen tulojen ja menojen hyväksyjä ilmoittaa hakijoille kirjallisesti heidän hakemuksiaan koskevasta päätöksestä. Jos rahoitusta koskeva hakemus hylätään tai pyydettyjä määriä ei myönnetä osittain tai kokonaisuudessaan, toimivaltaisen tulojen ja menojen hyväksyjän on perusteltava joko hakemuksen hylkääminen tai pyydettyjen määrien epääminen, ottaen erityisesti huomioon 1 ja 2 kohdassa tarkoitetut rahoituskelpoisuus- ja myöntämisperusteet. Jos hakemus hylätään, toimivaltaisen tulojen ja menojen hyväksyjän on ilmoitettava hakijalle kaikki tämän käytettävissä olevat, tämän asetuksen 97 artiklassa säädetyt hallinnolliset ja/tai oikeudelliset muutoksenhakukeinot.
               204 g artikla
               Rahoitusmuodot
               1.   Rahoitusosuuksia voivat olla seuraavan muotoisia:
               
                           a)
                        
                        
                           korvaukset, jotka kattavat prosenttiosuuden tosiasiallisesti aiheutuneista korvattavista menoista;
                        
                     
                           b)
                        
                        
                           korvaukset, jotka määräytyvät yksikkökustannusten perusteella;
                        
                     
                           c)
                        
                        
                           kertakorvaukset;
                        
                     
                           d)
                        
                        
                           kiinteän prosenttimäärän mukainen rahoitus;
                        
                     
                           e)
                        
                        
                           a–d alakohdassa tarkoitettujen rahoitusosuuksien muotojen yhdistelmät.
                        
                     2.   Korvata voidaan ainoastaan menoja, jotka täyttävät rahoituksen suorittamispyynnöissä vahvistetut edellytykset ja jotka eivät ole aiheutuneet ennen hakemuksen jättämispäivää.
               204 h artikla
               Rahoitussäännöt
               1.   Yksikkökustannukset kattavat kaikki tai tietyt korvattavat menoluokat, jotka on selkeästi yksilöity etukäteen mainiten menon yksikkökohtainen määrä.
               2.   Kertakorvaukset kattavat yleisesti tietyt menot, jotka ovat tarpeen Euroopan tason poliittisen puolueen tietyn toiminnan harjoittamiseksi. Kertakorvauksia käytetään ainoastaan yhdessä muiden rahoitusmuotojen kanssa.
               3.   Kiinteän prosenttimäärän mukainen rahoitus kattaa tietyt korvattavat menoluokat, jotka on selkeästi yksilöity etukäteen soveltaen prosenttiosuutta.
               4.   Kun käytetään kertakorvauksia, kiinteän prosenttimäärän mukaista rahoitusta tai yksikkökustannuksia, ne ja tarvittaessa niiden määrät on määriteltävä rahoituksen suorittamispyynnössä. Rahoituksen suorittamispyynnössä on myös kuvattava kertakorvausten, kiinteän prosenttimäärän mukaisen rahoituksen tai yksikkökustannusten määrittämisessä käytettävät menetelmät, joiden on perustuttava objektiivisiin keinoihin, kuten tilastotietoihin, vahvistettuihin tai tarkastettavissa oleviin Euroopan tason poliittisia puolueita koskeviin aiempiin tietoihin tai niiden tavanomaisiin kustannuslaskentakäytäntöihin. Rahoitusosuutta koskevan sopimuksen tai päätöksen on sisällettävä määräykset, joiden perusteella voidaan todentaa, että kertakorvausten, kiinteän prosenttimäärän mukaisen rahoituksen ja yksikkökustannusten myöntämistä koskevat edellytykset on täytetty.
               204 i artikla
               Ennakkomaksut
               Rahoitusosuudet maksetaan täysimääräisinä yhtenä ennakkomaksuna, paitsi jos toimivaltainen tulojen ja menojen hyväksyjä päättää toisin perustelluissa tapauksissa.
               204 j artikla
               Vakuudet
               Toimivaltainen tulojen ja menojen hyväksyjä voi, jos hän katsoo sen asianmukaiseksi ja oikeasuhteiseksi, vaatia tapauskohtaisesti ja riskinarvioinnin perusteella Euroopan tason poliittiselta puolueelta etukäteen vakuuden asettamista ennakkomaksun suorittamiseen liittyvien taloudellisten riskien rajoittamiseksi vain, jos riskiarvioinnin perusteella Euroopan tason poliittinen puolue on välittömässä vaarassa joutua johonkin tämän asetuksen 106 artiklan 1 kohdan a ja d alakohdassa tarkoitetuista tilanteista tai jos asetuksen (EU, Euratom) N:o 1141/2014 6 artiklassa perustetun Euroopan tason poliittisista puolueista ja Euroopan tason poliittisista säätiöistä vastaavan viranomaisen, jäljempänä ’vastuuviranomainen’, päätöksestä on ilmoitettu Euroopan parlamentille ja neuvostolle mainitun asetuksen 10 artiklan 4 kohdan mukaisesti.
               Avustusten ennakkomaksutakuuta koskevia tämän asetuksen 134 artiklan säännöksiä sovelletaan soveltuvin osin vakuuksiin, joita saatetaan vaatia tämän artiklan ensimmäisessä kohdassa tarkoitetuissa tapauksissa ennakkomaksujen suorittamiseen Euroopan tason poliittisille puolueille.
               204 k artikla
               Rahoitusosuuksien käyttö
               1.   Rahoitusosuudet on käytettävä 204 b artiklan mukaisesti.
               2.   Varainhoitovuodelle myönnetystä rahoitusosuudesta kyseisenä vuonna (vuosi n) mahdollisesti käyttämättä jäänyt osa on käytettävä vuoden n+1 31 päivään joulukuuta mennessä mahdollisesti aiheutuviin korvattaviin menoihin. Mahdollinen rahoitusosuuden jäljellä oleva osa, jota ei ole käytetty mainitun aikarajan puitteissa, peritään takaisin ensimmäisen osan IV osaston 5 luvun mukaisesti.
               3.   Euroopan tason poliittisten puolueiden on noudatettava asetuksen (EU, Euratom) N:o 1141/2014 17 artiklan 4 kohdassa säädettyä yhteisrahoituksen enimmäismäärää. Edellisen vuoden rahoitusosuuksien jäljellä olevia määriä ei saa käyttää sen osan rahoitukseen, joka Euroopan tason poliittisten puolueiden on katettava omilla varoillaan. Kolmansien osapuolten yhteisiä tapahtumia varten maksamaa rahoitusta ei pidetä osana Euroopan tason poliittisten puolueiden omia varoja.
               4.   Euroopan tason poliittisten puolueiden on käytettävä se rahoitusosuuden osa, jota ei ole käytetty asianomaisen rahoitusosuuden kattamana varainhoitovuonna, ennen kuin ne käyttävät kyseisen vuoden jälkeen myönnetyt rahoitusosuudet.
               5.   Ennakkomaksuista mahdollisesti kertynyt korko katsotaan rahoitusosuuden osaksi.
               204 l artikla
               Rahoitusosuuksien käyttöä koskeva kertomus
               1.   Euroopan tason poliittisen puolueen on asetuksen (EU, Euratom) N:o 1141/2014 23 artiklan mukaisesti toimitettava toimivaltaisen tulojen ja menojen hyväksyjän hyväksyttäväksi rahoitusosuuden käyttöä koskeva vuotuinen kertomus ja vuotuinen tilinpäätös.
               2.   Toimivaltainen tulojen ja menojen hyväksyjä laatii tämän asetuksen 66 artiklan 9 kohdassa tarkoitetun vuotuisen toimintakertomuksensa tämän artiklan 1 kohdassa tarkoitetun vuotuisen kertomuksen ja vuotuisen tilinpäätöksen perusteella. Kyseisen kertomuksen laatimista varten voidaan käyttää muita täydentäviä asiakirjoja.
               204 m artikla
               Loppumaksun maksaminen
               1.   Rahoitusosuuden määrästä ei tule lopullista ennen kuin toimivaltainen tulojen ja menojen hyväksyjä on hyväksynyt 204 l artiklan 1 kohdassa tarkoitetun vuotuisen kertomuksen ja vuotuisen tilinpäätöksen. Vuotuisen kertomuksen ja vuotuisen tilinpäätöksen hyväksyminen ei kuitenkaan rajoita vastuuviranomaisen myöhemmin suorittamia tarkastuksia.
               2.   Mahdollisesta ennakkorahoituksen käyttämättä jääneestä määrästä ei tule lopullista, ennen kuin Euroopan tason poliittinen puolue on käyttänyt sen maksaakseen korvattavia menoja, jotka täyttävät rahoituksen suorittamispyynnössä määritetyt edellytykset.
               3.   Jos Euroopan tason poliittinen puolue ei täytä rahoitusosuuden käyttöön liittyviä velvoitteitaan, rahoitusosuuden maksu keskeytetään, sen määrää pienennetään tai maksu lopetetaan sen jälkeen, kun Euroopan tason poliittiselle puolueelle on annettu mahdollisuus esittää omat huomionsa.
               4.   Toimivaltainen tulojen ja menojen hyväksyjä todentaa ennen loppumaksun maksamista, että Euroopan tason poliittinen puolue on edelleen rekisteröitynä asetuksen (EU, Euratom) N:o 1141/2014 7 artiklassa tarkoitettuun rekisteriin ja että sille ei ole hakemuspäivän ja rahoitusosuuden kattaman varainhoitovuoden päättymisen välisenä aikana määrätty mitään kyseisen asetuksen 27 artiklassa säädettyä seuraamusta.
               5.   Jos Euroopan tason poliittinen puolue ei ole enää rekisteröitynä asetuksen (EU, Euratom) N:o 1141/2014 7 artiklassa tarkoitettuun rekisteriin tai jos sille on määrätty jokin kyseisen asetuksen 27 artiklassa säädetyistä seuraamuksista, toimivaltainen tulojen ja menojen hyväksyjä voi keskeyttää rahoitusosuuden maksamisen, pienentää sen määrää tai lopettaa maksun sekä periä takaisin rahoitusosuutta koskevan sopimuksen tai päätöksen nojalla perusteettomasti maksetut määrät suhteessa rahoitusosuuden käyttöön liittyvien virheiden, sääntöjenvastaisuuksien, petoksen tai muun velvoitteiden rikkomisen vakavuuteen sen jälkeen, kun Euroopan tason poliittiselle puolueelle on annettu mahdollisuus esittää huomionsa.
               204 n artikla
               Valvonta ja seuraamukset
               1.   Kussakin rahoitusosuutta koskevassa sopimuksessa tai päätöksessä on määrättävä nimenomaisesti, että Euroopan parlamentti, Euroopan petostentorjuntavirasto ja tilintarkastustuomioistuin käyttävät asiakirjojen ja toimitilojen valvontaan liittyvää toimivaltaansa kaikkiin sellaisiin Euroopan tason poliittisiin puolueisiin, toimeksisaajiin ja alihankkijoihin nähden, jotka ovat saaneet unionin varoja.
               2.   Toimivaltainen tulojen ja menojen hyväksyjä voi määrätä hakijoille hallinnollisia ja taloudellisia seuraamuksia, jotka ovat tehokkaita, oikeasuhteisia ja varoittavia, tämän asetuksen 109 artiklan ja asetuksen (EU, Euratom) N:o 1141/2014 27 artiklan mukaisesti.
               3.   Edellä 2 kohdassa tarkoitettuja seuraamuksia voidaan määrätä myös niille Euroopan tason poliittisille puolueille, jotka rahoitusosuutta koskevan hakemuksen jättämishetkellä tai rahoitusosuuden saatuaan ovat syyllistyneet väärien tietojen antamiseen toimittaessaan toimivaltaisen tulojen ja menojen hyväksyjän vaatimia tietoja tai eivät ole toimittaneet vaadittuja tietoja.
               204 o artikla
               Asiakirjojen säilyttäminen
               1.   Euroopan tason poliittisten puolueiden on säilytettävä kaikki rahoitusosuuden kannalta merkitykselliset asiakirjat ja tositteet viiden vuoden ajan 204 l artiklan 1 kohdassa tarkoitetun vuotuisen kertomuksen ja vuotuisen tilinpäätöksen toimittamisen jälkeen.
               2.   Rahoitusosuuden käyttöön liittyviin tarkastuksiin, muutoksenhakuihin, riita-asioihin tai korvausvaatimusten käsittelyyn liittyvät asiakirjat on säilytettävä siihen saakka, kunnes tarkastukset on suoritettu ja muutoksenhaut, riita-asiat tai vaatimukset ratkaistu.
               204 p artikla
               Ulkopuolisten tarkastuselinten tai asiantuntijoiden valinta
               Asetuksen (EU, Euratom) N:o 1141/2014 23 artiklassa tarkoitetut riippumattomat ulkopuoliset tarkastuselimet tai asiantuntijat valitaan julkisen hankintamenettelyn perusteella. Niiden sopimuksen voimassaoloaika ei saa ylittää viittä vuotta. Kahden peräkkäisen sopimuskauden jälkeen niillä katsotaan olevan eturistiriitoja, joilla saattaa olla kielteisiä vaikutuksia tarkastuksen suorittamiseen.”
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2017. Asetuksen (EU, Euratom) N:o 966/2012 125 artiklan 3 kohdan toista alakohtaa ja 125 artiklan 6 kohtaa, sellaisina kuin ne olivat ennen tämän asetuksen 1 artiklalla tehtyjä muutoksia, sovelletaan edelleen Euroopan tason poliittisten puolueiden rahoittamisen yhteydessä 31 päivään joulukuuta 2017 saakka toteutettuihin toimiin ja tehtyihin sitoumuksiin.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 22 päivänä lokakuuta 2014.
      
         
            Euroopan parlamentin puolesta
         
         
            Puhemies
         
         M. SCHULZ
      
      
         
            Neuvoston puolesta
         
         
            Puheenjohtaja
         
         B. DELLA VEDOVA
      
   
   
      (1)  EUVL C 4, 8.1.2014, s. 1.
   
      (2)  Euroopan parlamentin kanta, vahvistettu 16. huhtikuuta 2014 (ei vielä julkaistu virallisessa lehdessä), ja neuvoston päätös, tehty 29. syyskuuta 2014.
   
      (3)  EUVL L 297, 15.11.2003, s. 1.
   
      (4)  EUVL C 296 E, 2.10.2012, s. 46.
   
      (5)  Euroopan parlamentin ja neuvoston asetus (EU, Euratom) N:o 1141/2014, annettu 22 päivänä lokakuuta 2014, Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta (ks. tämän virallisen lehden sivu 1).
   
      (6)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).
   
      (7)  Euroopan parlamentin ja neuvoston asetus (EU, Euratom) N:o 1141/2014, annettu 22 päivänä lokakuuta 2014, Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta (EUVL L 317, 4.11.2014, s. 1).”